b'\n_START_ARTICLE_\nEsa Lukala\n_START_PARAGRAPH_\nEsa Arvo Lukala (s. 27. hein\xc3\xa4kuuta 1945 Turku) on suomalainen muotisuunnittelija ja kuvataiteilija. H\xc3\xa4n teki yli 30 vuoden uran suomalaisen vaatetusteollisuuden parissa, nimettiin Vuoden muotitaiteilijaksi 1990 ja sai Kultainen vaatepuu -palkinnon 1995._NEWLINE_Lukala opiskeli 1967\xe2\x80\x931968 Turun Piirustuskoulussa ja 1968\xe2\x80\x931972 vaatesuunnittelua ja valokuvausta Taideteollisessa korkeakoulussa. H\xc3\xa4n osallistui moniin kuvataiteilijoiden yhteisn\xc3\xa4yttelyihin, mutta valitsi sitten leip\xc3\xa4puukseen vaatesuunnittelun._NEWLINE_Esa Lukala on suunnitellut nahkavaatteita muun muassa Friitalalle ja Satanahalle. 1970-luvun loppupuolen h\xc3\xa4n toimi suunnittelijana kankaanp\xc3\xa4\xc3\xa4l\xc3\xa4isess\xc3\xa4 Reimassa ja 1980-luvulla kuopiolaisessa Piretta-P.T.A.:ssa, jossa teki Avenue-mallistoja naisille ja St. Jacques -mallistoja miehille. 1980-luvulla Lukala uudisti puolustusvoimien, rajavartiolaitoksen ja taksinkuljettajien virkapuvut. H\xc3\xa4n on suunnitellut vaatteita my\xc3\xb6s muun muassa Oratopille ja Luhdalle sek\xc3\xa4 koruja Turun Hopealle ja Kultateollisuudelle._NEWLINE_Kuvataiteilijana Lukala yhdist\xc3\xa4\xc3\xa4 valokuvaa, piirt\xc3\xa4mist\xc3\xa4 ja maalausta usein metallipinnalle ja kuvaa urbaaneista kaupunkimilj\xc3\xb6ist\xc3\xa4 l\xc3\xb6yt\xc3\xa4mi\xc3\xa4\xc3\xa4n aiheita. H\xc3\xa4n on ty\xc3\xb6skennellyt residenssiapurahalla New Yorkissa 1993, 1997 ja 2003._NEWLINE_Esa Lukala on toiminut my\xc3\xb6s opettajana Lahden muotoiluinstituutissa._NEWLINE_Esa Lukalan veli on lavastaja Juha Lukala. Heid\xc3\xa4n is\xc3\xa4ns\xc3\xa4 oli taidemaalari Arvo Lukala.'